Algemesí reivindica la vida i obra del músic Onofre Guinovart
28 de maig de 2018

L'Ajuntament d'Algemesí recuperarà la figura del músic Onofre Guinovart, de qui es commemora el tercer centenari de la seua mort. L'historiador Josep Antoni Domingo, el musicòleg, Josep Lluís Domingo, i el regidor de Cultura, Pere Blanco, han dissenyat un programa d'activitats que inclou l'edició d'un llibre amb la seua vida i la seua obra, conferències i concerts a desenvolupar en els pròxims mesos.

Set anys major que l'organista Cabanilles, els dos músics algemesinencs no van tenir relació entre si, segons avança en la seua investigació Josep Antonio Domingo, a pesar que va exercir de mestre de capella a Algemesí i després a Ontinyent. La intenció de l'Any Onofre Guinovart és recuperar un personatge oblidat d'Algemesí, divulgar la seua vida i la seua obra que han quedat eclipsades per la magnitud de Cabanilles.

El musicòleg Josep Lluís Domingo confirma que s'han recuperat diverses partitures seues que permeten aventurar que es tracta d'un precursor de l'estereofonia amb la interpretació i la ubicació específica de diversos cors al mateix temps, la música multicoral.

L'acte ha servit per a presentar el logotip de l'Any Onofre Guinovart, obra del dissenyador gràfic Salvador Ferrís, qui ha destacat que es tracta d'un disseny polifonista, que juga amb la inicial de Guinovart construït amb dos pentagrames.